อ่าวมาหยา แหล่งท่องเที่ยวที่สวยงามของจังหวัดกระบี่ เปิดรับนักท่องเที่ยวในช่วง High Season
นายฑีฆาวุฒิ ศรีบุรินทร์ หัวหน้าอุทยานแห่งชาติหาดนพรัตน์ธารา-หมู่เกาะพีพี กล่าวว่า หลังอุทยานแห่งชาติหาดนพรัตน์ธารา-หมู่เกาะพีพี จังหวัดกระบี่ ได้ประกาศปิดอ่าวมาหยา เพื่อฟื้นฟูทรัพยากรธรรมชาติตั้งแต่เมื่อวันที่ 1 มิถุนายน 2561 ถึงวันที่ 1 มกราคม 2565 เป็นเวลา 3 ปี 6 เดือน ธรรมชาติที่สวยงามค่อยๆ ฟื้นตัวอวดสายตาชาวโลก ทำให้อ่าวมาหยากลายเป็นแหล่งท่องเที่ยวที่ใครหลายคนอยากมาสัมผัส อุทยานแห่งชาติหาดนพรัตน์ธารา-หมู่เกาะพีพี  เปิดให้เข้ามาเที่ยวตั้งแต่ 7.00น. ถึง 18.00 น. รอบละ 375 คนเฉลี่ยวันละ 4,100 คน แต่ละรอบอยู่ในอ่าวมาหยาได้ไม่เกินคนละ 1 ชั่วโมง ผู้ที่จะมาเที่ยวอ่าวมาหยาจะต้องจองคิวล่วงหน้า ผ่านแอปพลิเคชัน Que Q เท่านั้น และจะต้องปฏิบัติตามกฎข้อปฏิบัติของอุทยานฯ เช่น การห้ามลงเล่นน้ำ ห้ามเก็บปะการัง ห้ามใช้ครีมกันแดดซึ่งสารเคมีจะเป็นอันตรายต่อปะการัง ห้ามทิ้งขยะ ห้ามทิ้งสมอเรือในแนวประการังและห้ามให้อาหารปลาโดยเด็ดขาด เพื่อรักษาทรัพยากรธรรมชาติให้สมบูรณ์ตลอดไป